হাইপারলেক্সিয়া

[থাম্ব|ডানে|২৪০পিক্সেল|[উইলিয়াম-অ্যাডলফ বুগুয়ো, *দ্য ডিফিকাল্ট লেসন* (১৮৮৪)]]

**হাইপারলেক্সিয়া** হলো এমন একটি সিনড্রোম বা সংলক্ষণ যা কোনো শিশুর অকালপক্ব বা অপরিণত বয়সে পড়ার সক্ষমতা দ্বারা চিহ্নিত করা হয়। এটি প্রথম শনাক্ত করেন নরম্যান ই. সিলভারবার্গ এবং মার্গারেট সি. সিলভারবার্গ (১৯৬৭)। তারা একে সংজ্ঞায়িত করেছেন—পূর্ব অভিজ্ঞতা বা প্রশিক্ষণ ছাড়াই শব্দ পড়ার অকালপক্ব ক্ষমতা হিসেবে, যা সাধারণত পাঁচ বছর বয়সের আগেই দেখা দেয়। তারা উল্লেখ করেছেন যে, হাইপারলেক্সিয়ায় আক্রান্ত শিশুদের শব্দ ডিকোডিং করার ক্ষমতা তাদের পঠিত বিষয় অনুধাবনের স্তরের তুলনায় উল্লেখযোগ্যভাবে বেশি। হাইপারলেক্সিয়া আক্রান্ত শিশুদের খুব অল্প বয়সেই লিখিত বিষয়ের প্রতি তীব্র আকর্ষণ দেখা যায়।

হাইপারলেক্সিক শিশুদের প্রধান বৈশিষ্ট্য হলো তাদের বয়সের তুলনায় শব্দ পড়ার ক্ষমতা অনেক বেশি উন্নত হওয়া। ১৯৬৭ সালে প্রথম নামকরণ এবং বৈজ্ঞানিকভাবে ব্যাখ্যা করা এই অবস্থাকে এমন এক ক্ষমতা হিসেবে দেখা যেতে পারে যেখানে শব্দ শনাক্ত করার সক্ষমতা দক্ষতার প্রত্যাশিত স্তরের চেয়ে অনেক উপরে চলে যায়। তবে কিছু হাইপারলেক্সিক শিশুর কথা বুঝতে সমস্যা হতে পারে। অনেক বিশেষজ্ঞ মনে করেন হাইপারলেক্সিয়া আক্রান্ত বেশিরভাগ শিশু, এমনকি সম্ভবত সকলেই অটিস্টিক। তবে একজন বিশেষজ্ঞ, ডারল্ড ট্রেফার্ট প্রস্তাব করেছেন যে হাইপারলেক্সিয়ার বিভিন্ন উপ-ধরণ রয়েছে, যার মধ্যে মাত্র কয়েকটি অটিজমের সাথে মিলে যায়। ধারণা করা হয় যে ৫ থেকে ২০ শতাংশ অটিস্টিক শিশু হাইপারলেক্সিক।

হাইপারলেক্সিক শিশুরা প্রায়ই অক্ষর বা সংখ্যার প্রতি মুগ্ধ থাকে। তারা ভাষা ডিকোডিং করতে অত্যন্ত দক্ষ এবং তাই খুব অল্প বয়সেই পাঠক হয়ে ওঠে। ইংরেজিভাষী কিছু হাইপারলেক্সিক শিশু দুই বছর বয়স হওয়ার আগেই বড় বড় শব্দের (যেমন—*[[হাতি|elephant]]*) বানান শেখে এবং তিন বছর বয়স হওয়ার আগেই পুরো বাক্য পড়তে শেখে।

## ব্যুৎপত্তি
'হাইপারলেক্সিয়া' শব্দটি গ্রিক শব্দ 'হাইপার' () যার অর্থ 'অতিরিক্ত, ঊর্ধ্বে বা সীমার বাইরে' এবং 'লেক্সিস' () যার অর্থ 'শব্দ' থেকে উদ্ভূত হয়েছে।

## বিকাশ
যদিও হাইপারলেক্সিক শিশুরা সাধারণত ভাববিনিময়হীন বা অসামাজিক উপায়ে পড়তে শেখে, বেশ কয়েকটি গবেষণায় দেখা গেছে যে হাইপারলেক্সিয়া শুরুর পরে তারা পাঠ্য অনুধাবন এবং ভাববিনিময়মূলক ভাষা অর্জন করতে পারে। তারা নিউরোটিপিক্যাল (স্নায়বিকভাবে স্বাভাবিক) ব্যক্তিদের তুলনায় একটি ভিন্ন বিকাশগত গতিপথ অনুসরণ করে, যেখানে মাইলফলকগুলো একটি ভিন্ন ক্রমে অর্জিত হয়। হাইপারলেক্সিক শিশুদের অকালপক্ব পড়ার ক্ষমতা থাকা সত্ত্বেও, তারা ভাববিনিময়ে সমস্যার সম্মুখীন হতে পারে। প্রায়শই তারা পড়তে পারলেও কথা বলা শেখে কেবল মাত্র মুখস্থ করার মাধ্যমে এবং অতিরিক্ত পুনরাবৃত্তির মাধ্যমে। এছাড়া উদাহরণ বা 'ভুল থেকে শেখার' মাধ্যমে ভাষার নিয়মগুলো শিখতে তাদের সমস্যা হতে পারে, যার ফলে সামাজিক সমস্যা তৈরি হয়। তাদের ভাষা বিকাশে একোল্যালিয়া-র ব্যবহার দেখা যায়, যেখানে তারা শব্দ এবং বাক্য হুবহু পুনরাবৃত্তি করে। অনেক সময় শিশুর শব্দভাণ্ডার বড় থাকে এবং তারা অনেক বস্তু ও ছবি শনাক্ত করতে পারে, কিন্তু তারা তাদের ভাষাগত দক্ষতাকে সঠিক কাজে লাগাতে পারে না। তাদের মধ্যে স্বতঃস্ফূর্ত ভাষার অভাব দেখা যায় এবং তাদের প্র্যাগম্যাটিক কথা বা ভাষার ব্যবহারিক প্রয়োগ বিলম্বিত হয়। হাইপারলেক্সিক শিশুরা প্রায়ই কে? কী? কোথায়? কেন? এবং কীভাবে?—এই ধরণের প্রশ্নের উত্তর দিতে হিমশিম খায়। চার থেকে পাঁচ বছর বয়সের মধ্যে অনেক শিশু ভাববিনিময়ের ক্ষেত্রে ব্যাপক উন্নতি করে।

২০১৮ সালের একটি পর্যালোচনায় উল্লেখ করা হয়েছে যে, "ভালো ডিকোডিং এবং মৌখিক হ্রস্বকালীন স্মৃতির দক্ষতা থাকা সত্ত্বেও হাইপারলেক্সিয়া আক্রান্ত ব্যক্তিদের শোনা, মৌখিক কার্যকরী স্মৃতি এবং পাঠ্য অনুধাবন দক্ষতা দুর্বল হয়।"

হাইপারলেক্সিয়া আক্রান্ত একটি শিশুর সামাজিক দক্ষতা প্রায়শই অনেক পিছিয়ে থাকে। হাইপারলেক্সিক শিশুরা তাদের সমবয়সীদের তুলনায় অন্য শিশুদের সাথে খেলার প্রতি অনেক কম আগ্রহ দেখায়।

## হাইপারলেক্সিয়ার প্রকারভেদ
একটি গবেষণাপত্রে ডারল্ড ট্রেফার্ট হাইপারলেক্সিয়ার তিনটি প্রকার প্রস্তাব করেছেন। সেগুলো হলো:

* প্রকার ১: নিউরোটিপিক্যাল শিশু যারা খুব অল্প বয়সে পড়তে শেখে।
* প্রকার ২: অটিস্টিক শিশু যারা একটি বিচ্ছিন্ন দক্ষতা হিসেবে খুব দ্রুত পড়ার ক্ষমতা প্রদর্শন করে।
* প্রকার ৩: যারা খুব অল্প বয়সে পড়তে পারে কিন্তু অটিস্টিক নয়, যদিও তারা কিছু "অটিজমের মতো" বৈশিষ্ট্য এবং আচরণ প্রদর্শন করে যা শিশু বড় হওয়ার সাথে সাথে ধীরে ধীরে বিলীন হয়ে যায়।

রেবেকা উইলিয়ামসন ব্রাউন কর্তৃক লিখিত অন্য একটি গবেষণাপত্রে হাইপারলেক্সিয়ার মাত্র দুটি প্রকারের কথা বলা হয়েছে। সেগুলো হলো:

* প্রকার ১: ভাষা সংক্রান্ত ব্যাধি বা ল্যাঙ্গুয়েজ ডিজঅর্ডার সহ হাইপারলেক্সিয়া।
* প্রকার ২: চাক্ষুষ-স্থানিক বা ভিজ্যুয়াল-স্প্যাটিয়াল লার্নিং ডিজঅর্ডার সহ হাইপারলেক্সিয়া।

## ইংরেজি ব্যতীত অন্যান্য ভাষার ওপর গবেষণা
ক্যান্টনিজ এবং কোরীয় ভাষার ওপর করা গবেষণায় দেখা গেছে যে, অংশগ্রহণকারীরা তাদের মাতৃভাষার লিপি অনুযায়ী কোনো অর্থহীন শব্দ পড়ার ক্ষেত্রে প্রকৃত শব্দ পড়ার গতির মতোই সমান গতিতে পড়তে সক্ষম হয়েছিল। ইংরেজি ভাষার ক্ষেত্রে অসামঞ্জস্যপূর্ণ বানানের শব্দের (যেমন—*chaos*, *unique*, এবং *enough*) বেলায় পড়ার গতিতে কিছুটা বিলম্ব লক্ষ্য করা যায়। এই গবেষণাগুলো তারা যা পড়ছে তা বোঝার ক্ষেত্রে সমস্যার বিষয়টিও তুলে ধরে। ফলাফলগুলো ইঙ্গিত দেয় যে, যারা হাইপারলেক্সিক নয় তারা শব্দের অর্থ অনুমানের জন্য শব্দের শব্দার্থবিদ্যার ওপর বেশি নির্ভর করে।

ক্যান্টনিজ গবেষণায় দেখা গেছে যে অংশগ্রহণকারীরা হোমোগ্রাফ (একই বানানের ভিন্ন অর্থের শব্দ) পার্থক্য করতে এবং খুব কম ব্যবহৃত অক্ষরগুলোও পড়তে পারছিল। এই গবেষণায় অংশগ্রহণকারীরা ধ্বনিগত সাদৃশ্য এবং শব্দের নিয়মিতকরণের ক্ষেত্রে কিছু ভুল করেছিল। গবেষকরা মনে করেন যে চীনা অক্ষর পড়ার ক্ষেত্রে 'টু-রুটস মডেল' হাইপারলেক্সিকদের বেলায় কার্যকর হতে পারে। এই মডেলটি চীনা অক্ষরকে নিছক ধ্বনিগতভাবে এবং শব্দার্থগতভাবে বোঝার সক্ষমতাকে ব্যাখ্যা করে।

একটি কোরীয় গবেষণায় হাইপারলেক্সিকদের শব্দার্থগত ঘাটতির বিষয়টি একটি 'প্রাইমিং এক্সপেরিমেন্ট'-এর মাধ্যমে দেখানো হয়েছে। সাধারণ শিশুরা সংশ্লিষ্ট ছবির সাথে যুক্ত শব্দগুলো সাধারণ শব্দের চেয়ে দ্রুত পড়তে পারে, কিন্তু হাইপারলেক্সিকরা উভয় ক্ষেত্রেই একই গতিতে পড়ে। কোরীয় গবেষণার লেখক লি সাংহি এবং হোয়াং মিনা আরও দেখেছেন যে, হাইপারলেক্সিকরা অর্থহীন শব্দ পড়ার ক্ষেত্রে সাধারণদের চেয়ে কম ভুল করে। তারা মনে করেন এর কারণ হতে পারে অংশগ্রহণকারীদের মাতৃভাষা এবং লিখন পদ্ধতির (এক্ষেত্রে হাঙ্গুল) ধ্বনিতাত্ত্বিক, লিপিগত এবং শব্দার্থগত বোঝার ভারসাম্যহীনতা। ভাষাতত্ত্বের এই সংমিশ্রণকে কানেকশনিজম বলা হয়।

লি এবং হোয়াংয়ের গবেষণায় দেখা গেছে যে অংশগ্রহণকারীরা তাদের বয়সের তুলনায় সাধারণ ভাষা পরীক্ষা এবং শব্দভাণ্ডার পরীক্ষায় কম নম্বর পেয়েছে। দক্ষিণ কোরিয়ার সাক্ষরতা শিক্ষায় শিক্ষার্থীদের হাঙ্গুলের ধ্বনি এবং অক্ষরের সম্পর্কের পরিবর্তে পুরো শব্দ শেখানো হয়, যদিও প্রমাণ রয়েছে যে অক্ষরের নাম জানা থাকলে অ-শিক্ষিত শব্দগুলো পড়তে সুবিধা হয়। গবেষণার ফলাফল ইঙ্গিত দেয় যে হাইপারলেক্সিকরা অক্ষরের নাম না জেনেও অক্ষর (বা লিখন পদ্ধতির ক্ষুদ্রতম একক) এবং তাদের ধ্বনির মধ্যকার সম্পর্ক বুঝতে সক্ষম হয়।

অনুধাবন বা বোধগম্যতার সমস্যাও হাইপারলেক্সিয়ার একটি ফলাফল হতে পারে। শব্দার্থবিদ্যা এবং অনুধাবন উভয়ই অর্থের সাথে যুক্ত। শব্দার্থবিদ্যা একটি নির্দিষ্ট শব্দের অর্থের সাথে সম্পর্কিত, আর অনুধাবন হলো একটি দীর্ঘ পাঠ্যের অর্থ বোঝা। উভয় গবেষণাতেই ব্যাখ্যা-ভিত্তিক এবং অর্থ-ভিত্তিক পরীক্ষাগুলো হাইপারলেক্সিকদের জন্য কঠিন প্রমাণিত হয়েছে। উইকস-এর গবেষণায় অংশগ্রহণকারী লিখন পদ্ধতির লোগোগ্রাফিক বৈশিষ্ট্যের ভিত্তিতে অক্ষর শনাক্ত করতে পারেনি এবং লি ও হোয়াংয়ের গবেষণায় 'প্রাইমিং' পদ্ধতি হাইপারলেক্সিকদের পড়ার গতি কমাতে কার্যকর হয়নি।

## তথ্যসূত্র

## আরও পড়ুন

* 
* 
* 
* 

বিষয়শ্রেণী:আত্মসংবৃতি
বিষয়শ্রেণী:শৈশবে নির্ণীত মানসিক ব্যাধি
বিষয়শ্রেণী:পড়া শেখা
*Hyper
বিষয়শ্রেণী:কথা ও ভাষা রোগতত্ত্ব
বিষয়শ্রেণী:পঠন শিখন
বিষয়শ্রেণী:শৈশবে নির্ণীত মানসিক রোগ
বিষয়শ্রেণী:পঠন (প্রক্রিয়া)
বিষয়শ্রেণী:বাক ও ভাষা রোগবিজ্ঞান